ગાંધીનગર તા. ૩૦ : પાટીદાર નેતા હાર્દિક પટેલે ઓબીસી અનામત મુદ્દે કોંગ્રેસને પોતાનું સ્ટેન્ડ સ્પષ્ટ કરવા ૩ નવેમ્બર સુધીનું અલ્ટીમેટમ આપ્યું છે અને ચીમકી ઉચ્ચારી છે કે જો સ્પષ્ટતા નહીં કરાય તો રાહુલ ગાંધીની સુરતની રેલી, સભા ખોરવી નખાશે. આ મુદ્દે રવિવારે મુખ્યપ્રધાન વિજયભાઇ રૂપાણી અને નાયબ મુખ્યપ્રધાન નીતિનભાઇ પટેલે કોંગ્રેસ તથા હાર્દિક પટેલ ઉપર આકરા પ્રહારો કર્યા છે. મુખ્યપ્રધાને કહ્યું કે, ઓબીસી કે ઇબીસી અનામત મુદ્દે હાર્દિક પટેલ પોતાનું સ્ટેન્ડ કિલયર કરે. કેમ કે ભાજપે ઇબીસી તો આપવાની જાહેરાત કરી તેનો કાયદો પસાર કર્યો છે ત્યારે તેને ફગાવી દઇ ઓબીસી અનામતની માગણી કરી હતી. હવે કોંગ્રેસ સાથે હાર્દિક કઇ અનામત સ્વીકારવાની વાત કરે છે એ મુદ્દે સ્પષ્ટતા કરે તેવી માગણી કરી છે.